Ninsab sodisfatt nara li l-pandemija ma tappnitx l-entużjażmu minn qalb il-Ħamruniżi, li jingħaqdu fl-imħabba tagħhom lejn il-Patrun San Gejtanu. Dan kien il-messaġġ li wassal waqt li żar il-lokalità, il-Kap tal-Partit Nazzjonalista Bernard Grech, fejn intlaqa' mill-Kumitati u partitarji tad-diversi soċjetajiet. Wara l-Każin tal-Partit Nazzjonalista, Bernard Grech żar il-Każin tas-Soċjetà Mużikali San Gejtanu. Hemm, hu mhux biss tkellem mal-partitarji preżenti, iżda anke ffirma l-Ktieb tal-Viżitaturi u ra sezzjonijiet diversi tas-sede. Minn hemm, hu mar Sparta Cafe, post speċjali u għal qalb il-Ħamruniżi, partikolarment dawk li jsegwu lill-klabb tal-futbol Ħamrun Spartans, li din is-sena ċċelebra r-rebħ tat-tmien Kampjonat. Hawn, Bernard Grech sema' aktar dwar il-qalb kbira tal-partitarji Ħamruniżi, bil-logħba tal-ballun għaqdithom ferm aktar. Wara ftit ħin jitkellem man-nies li kienu mexjin fi Triq il-Kbira San Ġużepp, il-Kap tal-Partit Nazzjonalista żar ukoll il-klabb soċjali Civic, fejn innota l-għaqda fost dawk preżenti mingħajr ma jħarsu lejn kuluri. Bernard Grech żar ukoll il-Knisja Arċipretali. Hemm, hu kellu ċ-ċans jitkellem fost l-oħrajn mar-reffiegħa, li normalment iwasslu lil San Gejtanu fit-toroq tal-lokalità. Huma spjegawlu t-taħriġ impenjattiv li jgħaddu minnu biex ikunu jistgħu jipparteċipaw fil-purċissjonijiet. Il-Kap tal-Partit Nazzjonalista għalaq bi żjara fil-Każin tas-Soċjetà Mużikali San Ġużepp, li hi l-ewwel soċjetà mużikali fil-Ħamrun. Hawn ukoll, hu ffirma l-Ktieb tal-Viżitaturi u faħħar l-impenn li soċjetajiet bħal din jaraw li l-kultura mużikali tkompli tissaħħaħ, partikolarment fost iż-żgħażagħ. Akkumpanjat fost l-oħrajn minn membri tal-Kumitat Sezzjonali u Kandidati għall-elezzjoni ġenerali, Bernard Grech żar ukoll diversi entitajiet kummerċjali oħrajn, fosthom Cafe Tivoli u Elia Cafe… żewġ postijiet li wkoll jgħaqqdu fihom lill-Ħamruniżi u l-imħabba li dawn għandhom għal-lokalità.